钦定古今图书集成/理学汇编/文学典/第107卷 > 汪道昆〈道贯 道会〉
## 钦定古今图书集成/理学汇编/文学典/第107卷 > 汪道昆〈道贯 道会〉

按《歙县志》：“道昆，字伯玉，号南明县人。弱冠举嘉靖丁
未进士。令义乌，以弦歌兴教化。每于农隙讲武，悬赏
格三年，人人能投石超距，世称义乌兵一可当百，道
昆教也。擢司马郎，与李攀龙、王世贞辈切劘为古文
辞，片语尺蹄，无非雅娴者。自言六经如丹，一秬黍可
成千黄金，故其文以法胜。世贞曰：‘文简而法且有致，
惟汪伯玉’。”其推重如此。出守襄，有异政。备兵闽海时
岛夷甚炽，全闽大震。乃与参将戚继光募昔所练义
乌子弟，授以方略。一日，张筵召诸将饮酒未罢，趣继
光疾驰赴敌，一鼓歼之。尸横蔽野，贼众闻风逃遁，诸
垒次第削平。上闻，即军中拜右佥都御史，开府八闽，
威名籍甚，疆场晏然。以省亲假归，谼中益修故业，与
世贞狎主齐盟。海内欲乞一言不朽者，不东走吴，即
西走歙。居十年，复起抚郧，晋兵部右侍郎。先是，世贞
亦尝贰兵部，天下称两司马以配汉相如。迁奉命充
行边使。时戚继光率义乌兵移节蓟、辽，同心戮力。道
昆有《辅兵议》《额兵额饷议》及《蓟辽保定善后事宜》《经
略京西诸关》等疏，尤切至计。群策毕举，三辅宁谧，众
论韪之。张相居正为同年友，雅欲引置为重。时夺情
当国，道昆力诤不从，于是力请终养。年甫及艾，父母
俱彊食，所徼恩荫，推与母弟道贯。道贯字仲淹，从弟
道会，字仲嘉。以古文辞夹辅坛坫，时有“江南二仲”之
誉。道昆白首怡怡林泉二十馀年，卒之日，萧如也。所
著有《副墨太函集》一百二十卷行世。李维桢、邹元标合空同、济南、弇州、太函为有明四先生，选其文传布
宇内。又言：“真能为八大家者，乃真能为《左》《国》《史》《汉》者
也。”焦竑谓道昆文学武功，砥节高义，皆足为士林矜
式，不徒以文章雄视昭代云。